《寄孙子进昆仲》
宋代·赵蕃

霜风入枯苇，客枕那能安。
起寻短灯檠，捐书复慷看。
缅思平生游，平陆多奔湍。
怀哉岂无人，荆吴路漫漫。
大孙行秘书，今古靡不观。
天文号隐奥，坐使十载殚。
溢而为文章，卷舒见波澜。
丞哉亦奇士，老不卑小官。
诗成太白豪，笑杀东野寒。
酒酣或看剑，肯为无鱼弹。
仪也节更苦，凛若谁能干。
臂之于草木，青松蔽春兰。
不愿太官赐，自爱苜蓿盘。
相携住荆溪，冥鸿渺云端。
酿泉饮佳客，采溪荐朝餐。
不负风月佳，始知天地宽。
我欲往从之，买船斩钓竿。
富春访严陵，吴淞觅张翰。
人生鲜如意，高趣况易阑。
君毋轻此乐，此乐非游般。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。